**Soroksári Fiatalok Fóruma Szervezeti és Működési Szabályzata**

1. **A Soroksári Fiatalok Fórumának jogi háttere:**

Budapest Főváros XXIII. kerület Soroksár Önkormányzatának Képviselő-testülete 331/2020. (VII.14.) a Soroksári Fiatalok Fóruma (a továbbiakban: SFF) létrehozásáról szóló határozatával (a továbbiakban: határozat) olyan fórumot hozott létre, amely elősegíti az ifjúság megszólítását, valamint a fiatalok Soroksár közéletébe történő bevonását.

**Elnevezés:** Soroksári Fiatalok Fóruma

**Rövidített név:** SFF

**Címe:** 1239 Budapest, Grassalkovich út 162.

**Alakult:** 2020. július 14.

Az SFF jogi személyiséggel nem rendelkező, tanácsadó és egyeztető jellegű fórum. Önálló bírósági bejegyzéssel, bejegyzett székhellyel nem rendelkezik, üléseit az önkormányzat kijelölt helyiségében, vagy a maga által meghatározott külső helyszínen tartja.

1. **Az SFF célja**

Az SFF legfontosabb feladata, hogy a soroksári fiatalok számára platformot biztosítson annak érdekében, hogy elmondhassák elképzeléseiket Soroksárt illetően.

Az SFF tagjai a fiatalok Soroksárral kapcsolatos észrevételeit a városvezetés elé tárják, amellyel meghatározhatják Soroksár Önkormányzatának jövőbeni feladatait is.

1. **A tagok**

Az SFF hét állandó tagból áll. Az SFF elnöki posztját a mindenkori ifjúsági tanácsnok tölti be. Az SFF tagjai közül alelnököt választ az SFF alakulóülésén.

Az SFF tagjait – az elnök személyén kívül – a pályázat benyújtását követően az Oktatási, Közművelődési, Ifjúsági és Sport Bizottság (továbbiakban: Bizottság) választja meg.

Az SFF tagjait a Bizottság a jelenlegi önkormányzati ciklus időtartamára választja meg. Amennyiben egy tag nem megfelelően végzi a munkáját, vagy nem méltó a továbbiakban az SFF tagsági pozíciójára, a tagok szavazhatnak arról, hogy javasolják a visszahívását. Az SFF elnöke indoklással ellátott javaslatára, a Bizottság jogosult visszahívni a tagot.

**Elnök:** Sebők Máté Zoltán ifjúsági tanácsnok

**Tagok:** Gyöngyösi Balázs, Herling Odett Nadin, Piller Szabina Cintia, Szakszon Péter András, Szekeres András Béla, Szlivka Zsolt

**Állandó meghívottak:** Barabás Sára, Ferencz Erik Márton, Galba Bianka, Halasi Nikol Daniella, Hatwagner György Bálint, Kiss Benedek Csaba, Lőrincz Gergely Mátyás, Pehl Tibor, Szabó Bence, Szalay Péter, Takács Tímea, Varga Bence László.

Az üléseken részt vehetnek továbbá: az ifjúsági szerveztek helyi vezetői, a képviselő-testület tagjai, az ifjúságért és kultúráért felelős alpolgármester, a Polgármesteri Hivatal munkatársai.

Az SFF titkári feladatait a Jegyzői Titkárság osztályvezetője látja el.

1. **Működési rend**

SFF ülését az elnök hívja össze és vezeti le.

Az SFF képviseletére kizárólag az SFF elnöke jogosult.

Az SFF működéséhez szükséges pénzügyi, tárgyi és technikai feltételeket Budapest Főváros XXIII. kerület Soroksár Önkormányzat biztosítja.

* 1. *Rendes ülés*

Az SFF üléseit évente legalább hat alkalommal tartja, amely alól kivételt képez az SFF megalakulásának éve.

Az SFF rendes üléseit általában minden második hónap első hetének csütörtöki napján17:30 órai kezdettel tartja, amely ülésre szóló meghívót az ülés előtt legalább 7 nappal korábban elektronikus úton ki kell küldeni a:

* tagoknak,
* az állandó meghívottaknak,
* az ülésen tárgyalandó napirendekkel előterjesztőinek (ha nem tag az előterjesztő).

Az SFF elnökének feladata, hogy az ülések napirendi pontjaira. A tagok az SFF állandó meghívottjainak javaslatait figyelembe vehetik, az állandó meghívottak által javasolt napirendi pontokat az ülés napirendjére felvehetik.

Az SFF döntéseit egyszerű szótöbbséggel hozza. Szavazategyenlőség esetén az elnök szavazata dönt.

Az ülésekről - az ülést követő 30 napon belül - jegyzőkönyv készül, amely írásban a tagok részére megküldésre kerül.

* 1. *Rendkívüli ülés*

Rendkívüli ülést hívhat össze az elnök, amennyiben azt a tagok közül legalább hárman indítványozzák arra tekintettel, hogy az SFF munkája –rendezvényszervezés, adminisztrációs munka, vagy más sürgős döntés – ezt indokolja.

Az SFF tagjai ezen kívül bármikor informális megbeszélést szervezhetnek. Az informális megbeszélésekről jegyzőkönyvet nem kell készíteni, ezeken az üléseken az SFF határozatot nem hoz.

1. **Költségvetés, beszámoló**

Az SFF működése a Képviselő-testület által az önkormányzat mindenkori költségvetéséből nyújtott támogatásból kerül finanszírozásra.

Az SFF tagjai költségtérítésre jogosultak. A tagok havonta legfeljebb 25.000 forint költséget számolhatnak el. Kizárólag a telefonszámla, az internetszámla, valamint a BKK-bérlet elszámolására van lehetőség. A költségtérítéssel kapcsolatos számlákat az SFF titkáránál lehet leadni. Kizárólag a tag nevére kiállított számla fogadható el.

Az SFF elnöke a költségvetési évet követő hónap utolsó napjáig írásbeli beszámolót nyújt be a Képviselő-testület részére a támogatás felhasználásáról és az SFF működéséről.

1. **Záró rendelkezések**

A Soroksári Fiatalok Fóruma Szervezeti és Működési Szabályzata 2020. október 2. napján lép hatályba.